  Туспуктэм: Григорий Фомин Наталия Сильвестрова 28-тӥ куартолэзе Россиын кунгожез возьмасьёс ӧнерлыко праздниксэс пусъёзы. Ижкарын кунгож утисьлы сӥзем ужрадъёс дышем сямен кык нунал кыстӥськозы. Со сярысь кар администрацилэн пресс-службаез ивортӥз. 27-тӥ куартолэзе 18 часын интернационалист-ожгарчилы синпелет дорын боевой расчёт ортчоз. Митинге пыриськисьёс синпелет доры сяська понозы. 19 часын нылпи творчествоя дворецын концерт радъяськоз. 28-тӥ куартолэзе 10 часын Вормон скверысь Ужысь но ожысь данлыкъя монумент дорын сяська понон но сӥё-дано митинг ортчоз. Пограничникъёслэн, патриотической мерлыко огазеаськонъёслэн но кадетъёслэн колонназы кар урамъёстӥ М. Горький нимо гужем садозь ортчозы. Шествие дыръя 10 час 30 минутысен 11 час 45 минутозь машинаос уз ветлэ таӵе урамъёстӥ: Коммунаръёслэн ураметӥзы (Наговицын нимо урамысен Лихвинцев нимо урамозь); Лихвинцев нимо ураметӥ (Коммунар урам дорысен Пушкинской урамозь); Пушкинской ураметӥ (Лихвинцев нимо урамысен Бородин нимо урам дорозь); Бородин нимо ураметӥ (Пушкинской урамысен М. Горкий нимо урамозь); М. Горкий нимо ураметӥ (Бородин нимо урам дорысен М. Горький нимо гужем сад дорозь). Гужем садын куноос понна концерт ортчоз, кинологъёс пуныоссылэсь быгатонлыкъёссэс возьматозы. Автоматэз сэрттыны но бичаны, гира ӝутъян площадкаос ужалозы, тунспуктон интыос радъяськозы. Вань мылкыд карисьёсты пӧсь ӝукен куноятозы. Пусъём, 2023-тӥ арын Россиысь кунгож войскоослы 105 ар тырме. Тегъёс: ожгарчиос Ижкар Удмуртия  